google/wiki40b huggingface dataset:
विवेकानन्द केन्द्र

विवेकानन्द केंद्र, स्वामी विवेकानन्द के सिद्धान्तों को प्रसारित करने के उद्देश्य से स्थापित एक हिन्दू आध्यात्मिक संस्था है। महान विचारक स्वामी विवेकानंद को आदर्श मानकर उनके बताए गए मार्ग पर चलने का संकल्प लेकर संगठन की स्थापना की गयी। सन १९७२ में एकनाथ जी रानाडे ने इसकी स्थापना की। केन्द्र मानता है कि ईश्वर प्रत्येक मनुष्य में है और उसे जगाकर देश निर्माण में उपयोग किया जा सकता है।

अध्यात्म प्रेरित सेवा संगठन

सन्‌ १९६३-६४ का वर्ष सम्पूर्ण देश में स्वामी विवेकानन्द की जन्म शताब्दी के रूप में मनाया गया था। इस अवसर पर गठित "विवेकानन्द शिला स्मारक समिति' ने कन्याकुमारी स्थित उस ऐतिहासिक शिला पर, जहां स्वामी विवेकानन्द को तीन दिन तक ध्यान करने के बाद "मानव सेवा ही माधव सेवा' के महान सत्य का साक्षात्कार हुआ था, एक भव्य शिला स्मारक के निर्माण की योजना बनाई। स्मारक की स्थापना के बाद सेवा के संदेश को व्यावहारिक रूप देने के उद्देश्य विवेकानन्द केन्द्र की स्थापना हुई। आधुनिक परिप्रेक्ष्य में स्वामी जी के विचारों एवं उद्देश्यों को मूर्त्तरूप देने का सम्पूर्ण श्रेय केन्द्र के संस्थापक व रा.स्व.संघ के सरकार्यवाह रहे श्री एकनाथ रानाडे की दूरदर्शिता एवं गतिशील नेतृत्व को जाता है।
भारतीय समाज की अनेक समस्याओं का मूल कारण समाज को समुचित शिक्षा न मिलना है। इसलिए केन्द्र ने शिक्षा को प्राथमिकता देते हुए देश के विभिन्न भागों में आवासीय व सामान्य विद्यालय स्थापित किए हैं जिनमें से २१ अरुणाचल प्रदेश, १० असम, ८ अंडमान निकोबार द्वीप समूह, १ नागालैंड, १ कर्नाटक और २ तमिलनाडु में हैं। साथ ही तिनसुकिया, डिब्रूगढ़, गोलाघाट जैसे दूरस्थ क्षेत्रों में भी अनेक प्रकल्प चलाए जा रहे हैं। देश की आर्थिक और सामाजिक स्थिति में प्रगति लाने के उद्देश्य से कई जिलों में केन्द्र द्वारा ग्राम विकास कार्यक्रम चलाए जा रहे हैं। सामाजिक चेतना और सांस्कृतिक नव-जागरण लाने हेतु विभिन्न क्रियाकलाप अपनाए गए हैं-जैसे पोषक बालवाड़ियां, युवा प्रेरणा शिविर, ग्रामीण पुस्तकालय, चिकित्सा सेवा, सांस्कृतिक वर्ग एवं प्रतियोगिताएं, बाल संस्कार वर्ग आदि।
अपना देश प्राकृतिक सम्पदा से सम्पन्न होते हुए भी साधनों के अंधाधुंध उपयोग और अव्यवस्था के कारण ऊर्जा संकट के दौर से गुजर रहा है। स्थिति की गम्भीरता को समझते हुए केन्द्र भी ऊर्जा के वैकल्पिक अन्वेषण हेतु प्रस्तुत हुआ है। इसके लिए "प्राकृतिक संसाधन विकास प्रकल्प' का सूत्रपात किया गया जिसके माध्यम से कम लागत से बने मकान, सौर ऊर्जा, बायोगैस और अन्य नैसर्गिक साधन स्त्रोतों के उपयोग के प्रचार-प्रसार आदि को लोकप्रिय बनाने का प्रयास किया जा रहा है। साथ ही ग्रामीण युवक-युवतियों को स्वावलम्बी बनाने के लिए लघु उद्योग और हस्तशिल्प के काम का प्रशिक्षण भी दिया जा रहा है।
केन्द्र की वैज्ञानिक अनुसंधान पर आधारित योग-चिकित्सा पद्धति ने सम्पूर्ण विश्व को अपनी ओर आकर्षित किया है। केन्द्र द्वारा नियमित योग प्रशिक्षण शिविर और आध्यात्मिक साधना शिविर भी आयोजित किए जाते हैं। वर्तमान में भारत में १७१ स्थानों पर केन्द्र द्वारा विभिन्न प्रकल्प चलाए जा रहे हैं जिनके माध्यम से मनुष्य निर्माण और राष्ट्र पुनरुत्थान का स्वामी विवेकानन्द का संदेश देश के कोने-कोने में पहुंचाया जा रहा है।

कार्यकलाप

अन्य कार्यों के अलावा संस्था योग की कक्षाएँ लगाती है, संगोष्ठियाँ आयोजित करती है, ग्रामीण विकास के कार्यक्रम चलाती है।
२४६८ ईसा पूर्व

२४६८ ईसा पूर्व ईसा मसीह के जन्म से पूर्व के वर्षों को दर्शाता है। ईसा के जन्म को अधार मानकर उसके जन्म से २४६८ ईसा पूर्व या वर्ष पूर्व के वर्ष को इस प्रकार प्रदर्शित किया जाता है। यह जूलियन कलेण्डर पर अधारित एक सामूहिक वर्ष माना जाता है। अधिकांश विश्व में इसी पद्धति के आधार पर पुराने वर्षों की गणना की जाती है। भारत में इसके अलावा कई पंचाग प्रसिद्ध है जैसे विक्रम संवत जो ईसा के जन्म से ५७ या ५८ वर्ष पूर्व शुरु होती है। इसके अलावा शक संवत भी प्रसिद्ध है। शक संवत भारत का प्राचीन संवत है जो ईसा के जन्म के ७८ वर्ष बाद से आरम्भ होता है। शक संवत भारत का राष्ट्रीय कैलेंडर है।
रेले व ब्रेस के प्रयोग

रेले व ब्रेस के प्रयोग (अंग्रेज़ी: Experiments of Rayleigh and Brace) (1902-1904) का उद्देश्य द्विअपवर्तन सिद्धान्त की सहायता से लम्बाई में संकुचन का प्रायोगिक अध्ययन करना था। यह प्रयोग उन उन प्रारम्भिक प्रयोगों से एक है जो पृथ्वी की आपेक्षिक गति और प्रकाशवाही ईथर का मापन करने के लिए बने तथा इसकी प्रकाश के वेग के लिए मापन शुद्धता v/c की द्वितीय कोटी तक थी। इसके परिणाम नकारात्मक रहे जो लोरेन्ट्स रूपांतरण के विकास के लिए बहुत महत्व रखता है जिसके फलस्वरूप आपेक्षिकता सिद्धांत का निर्माण हुआ।

प्रयोग

माइकलसन मोर्ले प्रयोग से मिले नकारात्मक परिणामों को समझने के लिए जॉर्ज फिट्जगेराल्ड (1889) और हेंड्रिक लारेंज़ (1892) ने संकुचन परिकल्पना का प्रतिपादन किया जिसके अनुसार स्थिर ईथर माध्यम से गुजरने पर वस्तुओं की लम्बाई में संकुचन पैदा होता है।
वरिष्ठ महिला चैलेंजर ट्रॉफी

टीमें

2008-09 के सीज़न में, चैलेंजर ट्रॉफी के उद्घाटन संस्करण में इंडिया ए, इंडिया बी और इंडिया सीनियर तीन टीमें थीं। अगले वर्ष टीमों का नाम बदलकर ब्लू, ग्रीन और रेड कर दिया गया। सीज़न 2012-13 के बाद से इंडिया ग्रीन को अंडर-19 टीम बनाया गया था।
खैराबाद, उत्तर प्रदेश

विवरण

यह नगरपालिका बड़े मकदूम साहब व छोटे मकदूम साहब की मजार के लिए जाना जाता है। खैराबाद मजारों का क़स्बा भी कहलाता है। दूर दूर से लोग यहाँ ज़ियारत करने आते है। कसबे में एक इमामबाड़ा भी है जिसकी अपनी एक ऐतिहासिक आभा है। कस्बे में एक प्रसिद्ध हॉस्पिटल भी है जो मिशिनरियो द्वारा संचालित है, जिसका नाम बी.सी.एम् हॉस्पिटल है। कस्बे मे एक 52 डंडे का प्रसिद्ध एकता का प्रतीक ताज़िया भी बनता है।
खैराबाद से बहुत से लोग प्रसिद्धी को प्राप्त हुए, परंतु एक व्यक्ति जिन्होंने कस्बे में एक अमित छाप छोड़ी वह हैं सोम जी बाबा। सोमजी बाबा एक महान स्वतंत्रता संग्राम सेनानी के साथ साथ भारत के राष्ट्रपति का नामांकन करने वाले जनपद के इकलौते व्यक्ति हैं। किहैराबाद के मोहल्ला माखुपुरा में इनका निवास था, आज भी इनके वंशज यहाँ निवास करते हैं।
खैराबाद में 12वीं और 13वीं सदी के बीच में खैराबाद के राजा खैरा पासी थे। भारत पर तुर्को का निरन्तर आक्रमण होता रहता था। तब तुर्को ने अवध क्षेत्र को जीतने के लिए असफल प्रयास करते रहते थे, लेकिन तुर्क दिल्ली से बार बार विशाल सेना भेजते रहते थे। एक बार तुर्क अपनी विशाल सेना अवध क्षेत्र की तरफ रवाना किया रास्ते में उन्होंने भारी तबाही मचाई। जो राज्य दिल्ली सल्तनत के अधीन नहीं रहना चाहता था उन राज्यों को तुर्क सेना तहस नहस कर देते थे। इसी के कारण राजपूत राजाओं ने अधीनता स्वीकार कर लेते थे या सन्धि कर लेते थे। राजा खैरा पासी ने तुर्को की अधीनता स्वीकार करने से मना किया, तो तुर्क आक्रमणकारी ने राजा खैरा पासी के राज्य पर आक्रमण कर दिया। राजा खैरा पासी ने अपनी सेना के साथ युद्ध भूमि में जा डटे और तुर्को से युद्ध किया। इस युद्ध में खैरा पासी अपना राज्य गवाँ बैठे। खैराबाद का नाम राजा खैरा पासी के नाम से ही जाना जाता था। खैराबाद को बसाने वाले राजा खैरा पासी थे। राजकुमार इतिहासकार अपनी पुस्तक में विस्तार से लिखते है कि खैराबाद के शासक खैरा पासी थे।
अल्फ़ा अक्वेरी तारा

गुण

5.3 करोड़ वर्ष की आयु वाला अल्फ़ा अक्वेरी विकसित होकर G2-श्रेणी का एक महादानव तारा बन चुका है। इस में सूरज का 6.5 गुना द्रव्यमान और सूरज की 77 गुना त्रिज्या है। इसकी तेजस्विता सौर ज्योति की 3,000 गुना है।
कलामंडलम बिंधुलेखा

प्रारंभिक जीवन और पृष्ठभूमि

कलामंडलम बिंधुलेखा, मोहिनीअट्टम और भरतनाट्यम में डिप्लोमा धारक हैं और केरल कलामंडलम से स्नातक हैं। उन्होंने भित्ति चित्रण, ममियुर कृष्णन कुट्टी नायर के शिष्य सदानंदन के काम से आकर्षित होकर शुरू किया। उन्हें छः साल के लिए इस शैली में प्रशिक्षित किया गया।

शैली

कलामंडलम बिंधुलेखा का काम मुख्य रूप से पारंपरिक भित्ति चित्र और समकालीन कला को सम्मिश्रित करने के बारे में है, ताकि उसे आधुनिक रूप मिल सके। उनकी भित्ति रचनाओं में नई शैली और नीले रंग जैसे असामान्य रंग शामिल हैं।

कला कैरियर

तृश्शूर के तिरूर वडाकुरुम्बकावु मंदिर में उनका पहला काम किसी महिला कलाकार द्वारा केरल मंदिर में की जाने वाली पहली भित्ति चित्रकारी मानी जाती है। भित्ति चित्रकला को पूरा करने में दो साल का समय लगा जिसमें देवी के तीन रूप शामिल थे - सरस्वती (सफेद रंगों में), भद्रकाली (गहरे नीले रंग में) और महालक्ष्मी (लाल रंग के रंगों में)। पेंटिंग "राजस तमस सतवा" विषय पर आधारित थी। तृश्शूर में केरल ललितकला अकादमी आर्ट गैलरी में भित्ति चित्रों की उनकी पहली एकल प्रदर्शनी 2004 में आयोजित की गई थी। वह बैंगलोर और मुंबई में आयोजित समूह प्रदर्शनियों का भी हिस्सा रही हैं।

व्यक्तिगत जीवन

कलामंडलम बिंधुलेखा की शादी मलयालम फिल्म निर्देशक माधव रामदासन से हुई है।
स्पर्शरेखा

ज्यामिति में किसी समतल में स्थित किसी वक्र की किसी बिन्दु पर स्पर्शरेखा या स्पर्शी (tangent line या केवल tangent) उस सरल रेखा को कहते हैं जो उस वक्र को उस बिन्दु पर 'बस स्पर्श करती' है, अर्थात् उस वक्र को केवल उसी बिन्दु पर छूती है और अन्य किसी बिन्दु पर नहीं। वक्र y = f(x) के बिन्दु x = c पर स्पर्शरेखा बिन्दु (c, f(c)) से होकर गुजरती है और उसकी प्रवणता (slope) f'(c) के बराबर होती है।
सैराट

कहानी

प्रशांत काले एक छोटे जाति में जन्म एक बच्चा है, जिसके पिता मछली पकड़ने का काम करते हैं। वो पढ़ाई में तो अच्छा रहता ही है, साथ ही स्थानीय क्रिकेट टीम का कप्तान भी रहता है। अर्चना पाटील एक अमीर और ऊंची जाति में जन्मी एक बच्ची है, जिसके पिता जमीनदार और राजनेता हैं। उसे ट्रैक्टर और मोटरसाइकिल चलाने में मजा आता है। वे दोनों एक ही कॉलेज में पढ़ाई करते हैं और बाद में एक दूसरे से प्यार भी करने लगते हैं। 
अर्चना के छोटे भाई के जन्मदिन के दिन वे दोनों घर के पीछे ही मिलते हैं और अर्चना के परिवार वाले उन दोनों को साथ में देख लेते हैं। अर्चना के पिता, तात्या उसकी और उसके दोस्त की खूब पिटाई करते हैं। तात्या उसके और उसके दोस्तों के खिलाफ पुलिस में झूठी शिकायत दर्ज कराने की कोशिश करता है, पर अर्चना उस शिकायत को नष्ट कर देती है। प्रशांत और अर्चना किसी तरह घर से भाग जाते हैं और हैदराबाद चले जाते हैं।
नए शहर में उन्हें काफी दिक्कतों का सामना करना पड़ता है। काफी कोशिशों के बाद भी वे दोनों बहुत कम कमाई कर पाते हैं। इसी बीच उन दोनों में बहस भी हो जाती है और अर्चना वापस जाने का फैसला कर लेती है। लेकिन वापस जाने से पहले ही उसका मन बदल जाता है और वो प्रशांत के पास वापस आ जाती है। दोनों रजिस्ट्रार ऑफिस में शादी कर लेते हैं और जल्द ही उनका एक बेटा भी होता है।
कुछ सालों के बाद उनकी आर्थिक स्थिति काफी अच्छी हो जाती है और वे तीनों अच्छी जगह पर हंसी-खुशी रहने लगते हैं। एक दिन अर्चना अपनी माँ को फोन कर अपने बेटे को फोन थमा देती है। फोन पर बात करने के बाद प्रिंस और उसके दोस्त कुछ उपहार के साथ आते हैं, जो अर्चना की माँ ने भेजे हैं। उनका बेटा, आकाश अपने पड़ोस में जाता है। अर्चना और प्रशांत मिल कर प्रिंस और उसके दोस्तों का अपने घर में स्वागत करते हैं और चाय भी पिलाते हैं। आकाश अपने घर वापस आते रहता है और देखता है कि उसके माता-पिता जमीन पर खून से लटपत होकर मरने की कगार में हैं।
उस्ताद मोहम्मद हनीफ खां

राजस्थान (भारत) के प्रसिद्ध तबला वादक।

जीवन वृत्त

वे बिकानेर के दमामियान मोहल्ला में रहते थे। 85 वर्ष की अवस्था में 9 दिसम्बर 2009, बुधवार की सुबह को उनका निधन हो गया। उन्हें बिकानेर के जस्सूगेट के बाहर स्थित बड़े कब्रिस्तान में सुपुर्दे खाक किया गया। उनके जनाजे की नमाज मस्जिद पदमामियान के इमाम मो. मोईनुदीन ने पढ़ाई।

संगीत यात्रा

उन्होंने गुलाम अली खां, पदमश्री अल्लाह जिलाई बाई आदि कई प्रसिद्ध गायक कलाकारों के साथ संगत की थी।

पुरस्कार/सम्मान

उन्हें संगीत नाटक अकादमी, जोधपुर द्वारा कला पुरोधा की उपाधि प्रदान की गई थी।
जान की कसम

संक्षेप

यह फिल्म एक हवाई दुर्घटना के साथ शुरू होती है कि यात्रा करना वाला परिवार (सुरेश ओबेरॉय, अर्चना पुराण सिंह और तनवी) मारे जाते हैं। मीनू एकमात्र ऐसी व्यक्ति है जो जीवित रहती है और एक अलग द्वीप पर रहने लगती है जहां वह राजन से मिलती है। कहानी उनके प्यार और अस्तित्व के बारे में है जब वे बड़े होते हैं।
रंगपुर सदर उपज़िला

जनसांख्यिकी

यहाँ की आधिकारिक स्तर की भाषाएँ बांग्ला और अंग्रेज़ी है। तथा बांग्लादेश के किसी भी अन्य क्षेत्र की तरह ही, यहाँ की भी प्रमुख मौखिक भाषा और मातृभाषा बांग्ला है। बंगाली के अलावा अंग्रेज़ी भाषा भी कई लोगों द्वारा जानी और समझी जाती है, जबकि सांस्कृतिक और ऐतिहासिक निकटता तथा भाषाई समानता के कारण, कई लोग सीमित मात्रा में हिंदुस्तानी(हिंदी/उर्दू) भी समझने में सक्षम हैं। यहाँ का बहुसंख्यक धर्म, इस्लाम है, जबकि प्रमुख अल्पसंख्यक धर्म, हिन्दू धर्म है। राजशाही विभाग में, जनसांख्यिकीक रूप से, इस्लाम के अनुयाई, आबादी के औसतन करीब ८८% है, जबकि शेष जनसंख्या प्रमुखतः हिन्दू धर्म की अनुयाई है। यह मुख्यतः ग्रामीण क्षेत्र है, और अधिकांश आबादी ग्राम्य इलाकों में रहती है।

अवस्थिती

रंगपुर सदर उपजिला बांग्लादेश के उत्तरी सीमान्तों में स्थित, रंगपुर विभाग के रंगपुर जिले में स्थित है।
ऐंग्लो-सैक्सन भाषा

एंग्लो-सैक्सॉन भाषा (Anglo-Saxon), पुरानी अंग्रेज़ी (Old English) या ऐंग्लिस्क (Ænglisc या Anglisc) वह भाषा है जो आज के इंग्लैंड में ४५० से ११०० ईस्वी के काल में बोली जाती थी। यह एक जर्मैनी भाषा है जो उस काल में जर्मनी और डेनमार्क से आये ऐंग्लो-सैक्सन लोग बोला करते थे।
पुरानी अंग्रेज़ी आधुनिक अंग्रेज़ी से बहुत भिन्न है; और इसमें बहुत से जर्मन शब्द हैं। इसका व्याकरण बहुत कठिन है और यह जर्मन भाषा के अधिक निकट है। व्याकरण की दृष्टि से यह अन्य प्राचीन हिन्द-ईरानी भाषाओँ के क़रीब समझी जाती है, जैसे कि लातिनी, संस्कृत और प्राचीन यूनानी भाषा। पुरानी अंग्रेज़ी का स्वरूप विलियम विजयी के नॉर्मन आक्रमण के बाद मध्य अंग्रेज़ी में बदला और उन्होंने ३०० वर्षों तक इसे विद्यालयों में पढाने पर रोक लगा दी।
मालक अज़मत खान

मालक अज़मत खान एक राजनीतिज्ञ है पाकिस्तान के राष्ट्रीय विधानसभा में | वह NA-34 निर्वाचन क्षेत्र का प्रतिनिधित्व करता है पाकिस्तान का उत्तर पश्चिम सीमांत प्रान्त के लिए |
राष्ट्रमण्डल खेलों में भारत

मेजबान देश

भारत ने 2010, में दिल्ली में इस खेल की मेजबानी कर चुका है। यह भारत के लिये सबसे सफल राष्ट्रमंडल खेल था, जिसमें भारतीय एथलीटों ने 38 स्वर्ण, 27 रजत और 36 कांस्य पदक हासिल किये थे।
सुधीश पचौरी

सुधीश पचौरी (जन्म १९४८ ; अलीगढ़) हिन्दी साहित्यकार, आलोचक एवं मीडिया विश्लेषक हैं। वे समकालीन साहित्यिक-विमर्श, मीडिया-अध्‍ययन, पॉपुलर संस्‍कृति एवं सांस्‍कृतिक अध्‍ययन के विद्वान के रूप में प्रसिद्ध हैं। सम्प्रति वे दिल्ली विश्वविद्यालय के हिन्दी विभाग में प्राध्यापक हैं।

जीवन परिचय

सुधीश पचौरी का जन्म २९ दिसम्बर, १९४८ को उत्तर प्रदेश के अलीगढ़ में हुआ थ। उन्होने आगरा विश्वविद्यालय से हिन्दी में एम ए किया तथा दिल्ली विश्वविद्यालय से हिन्दी में पीएचडी एवं परा-डॉक्टोरल शोध किया।

कृतियाँ

नई कविता का वैचारिक आधार, कविता का अन्त, दूरदर्शन की भूमिका, दूरदर्शन : स्वायत्तता और स्वतंत्रता, उत्तर आधुनिकता और उत्तरसंचरनावाद, उत्तर आधुनिक परिदृश्य, नवसाम्राज्यवाद और संस्कृति, दूरदर्शन : दशा और दिशा, नामवर के विमर्श, दूरदर्शन : विकास से बाजार तक, उत्तर आधुनिक साहित्यिक विमर्श, मीडिया और साहित्य, उत्तर केदार, देरिदा का विखंडन और साहित्य, साहित्य का उत्तरकांड : कला का बाजार, टीवी टाइम्स, इक्कीसवीं सदी का पूर्वरंग, अशोक वाजपेयी : पाठ कुपाठ, प्रसार भारती और प्रसारण-परिदृश्य, साइबर-स्पेस और मीडिया, स्त्री देह के विमर्श, आलोचना से आगे, हिन्दुत्व और उत्तर आधुनिकता, मीडिया जनतंत्र और आतंकवाद, विभक्ति और विखण्डन, नए जनसंचार माध्यम और हिन्दी, जनसंचार माध्यम, भाषा और साहित्य, निर्मल वर्मा और उत्तर-उपनिवेशवाद।

सम्मान एवं पुरस्कार

सुधीश पचौरी के साहित्यिक योगदान के लिए इन्‍हें भारतेन्दु हरिश्‍चन्द्र सम्‍मान, हिन्दी साहित्यिक सम्‍मान और रामचन्द्र शुक्‍ल सम्‍मान से सम्‍मानित किया जा चुका है। केंद्रीय हिंदी संस्थान ने हिंदी आलोचना के क्षेत्र में अप्रतिम हिंदी सेवा करने के लिए उन्हें सुब्रह्मण्‍य भारती पुरस्‍कार से सम्‍मानित किया है।
जस्सी गिल

व्यक्तिगत जीवन

जस्सी गिल जिनका जन्म २९ नवम्बर १९८८ को पंजाब के खन्ना शहर में हुआ था। उन्होंने अपनी शिक्षा गोबिंदगढ़ पब्लिक कॉलेज से दो विषयों संगीत और शारीरिक शिक्षा में पूरी की। उन्होंने स्थानीय उत्सवों में गाने का अभ्यास किया और फिर एक अच्छे गायक बने।

संगीत करियर

गिल ने २०११ में बैचमेट एल्बम के साथ अपने संगीत करियर की शुरुआत की। इसमें उन्हें "चूड़ियां" नामक गाने से सफलता मिली। २०१२ में उन्होंने एकल गीत "विग्रे शराबी" गाया था। जनवरी २०१३ में उन्होंने अपना दूसरा एल्बम बैचमेट २ जारी किया, जो पिछले एल्बम की तुलना में एक बड़ा हिट रहा था, और इसमें बोल नारिंदर बैथ के थे और "लांसर" गीत भी शामिल किया गया जो हिट रहा। इसके बाद फिर इन्हें पंजाबी फिल्म डैडी कूल मुंडे फूल में भी गीत गाने का मौक़ा मिला और उसमें "क्लासमेट" नाम का गाना गाया था जिसके संगीत निर्देशन देसी क्र्यू का था। सितंबर २०१३ में वह एक और एकल गीत, "प्यार मेरा" के साथ खूब सुर्ख़ियों में आये। इसके बाद अपने एल्बम रीप्ले की सफलता के बाद, उन्होंने २०१७ में एकल गीत "नाखरे" को रिलीज किया।
नकुल मेहता

जीवन

इनका जन्म भारत में राजस्थान के उदयपुर नाम के शहर में हुआ था। ये मेवाड़ के राजा पृथ्वीराज चौहान के राजपूत चौहान वंश से हैं। इनके पिता प्रताप सिंह मेहता 1971 के भारत-पाक युद्ध में शामिल थे, और इनके पर-पर-परदादा लक्ष्मी लाल मेहता मेवाड़ क्षेत्र के सेनापति थे।
विशाल भारत

विशाल भारत एक प्रसिद्ध हिन्दी पत्र था जिसका प्रकाशन सन 1928 ई. में कोलकाता से आरम्भ हुआ। इसके संस्थापक रामानन्द चट्टोपाध्याय थे। बनारसीदास चतुर्वेदी इसके प्रथम सम्पादक बने जो सन 1928 से 1937 ई. तक इसका सम्पादन कार्य करते रहे। ‘विशाल भारत’ को उसका वास्तविक रूपाकार बनारसीदास चतुर्वेदी ने ही प्रदान किया था। चतुर्वेदी जी के बाद सच्चिदानन्द हीरानन्द वात्स्यायन 'अज्ञेय', मोहनसिंह सेंगर तथा श्रीराम शर्मा इसका सम्पादन कार्य करते रहे। अपने समय में सरस्वती (पत्रिका) बाद यह पत्र सबसे अधिक ख्याति प्राप्त पत्र रहा। प्रवासी भारतीयों के प्रसंग में जो आंदोलन प्रारम्भ हुआ था, उसका प्रमुख माध्यम 'विशाल भारत' ही था।
इसी पत्र में प्रथम बार जनपदीय साहित्य की ओर ध्यान दिया गया था। संस्मरण और पत्र संग्रह की दृष्टि से भी इस पत्र का बहुत अधिक महत्त्व है। इसके कई विशिष्ट अंक निकले थे, जैसे- 'रवींद्र अंक', 'एंड्रूज़ अंक', 'पद्मसिंह शर्मा अंक', 'कला अंक' और 'राष्ट्रीय अंक' आदि। इसके लेखकों में डॉ. राजेन्द्र प्रसाद, हजारीप्रसाद द्विवेदी, रामानन्द चट्टोपाध्याय, कालिदास नाग आदि प्रमुख थे। सामग्री चयन और कलात्मक मुद्रण, दोनों ही दृष्टियों से 'विशाल भारत' के प्रारम्भिक स्वरूप में हिन्दी पत्रकारिता के श्रेष्ठतम रूप का दर्शन होता है।
भूदेव मुखोपाध्याय

भूदेव मुखोपाध्याय (१८२७ – १८९४) १९वीं शताब्दी के बंगाल के लेखक और बुद्धिजीवी थे। बंगाल के नवजागरण काल में उनकी रचनाओं में राष्ट्रवाद और दर्शन का सुन्दर रूप देखने को मिलता है। 'अङ्गुरिया बिनिमय' (१८५७) नामक उनका उपन्यास बंगाल का पहला ऐतिहासिक उपन्यास था। वे संस्कृत के महान विद्वान भी थे।
जीन उत्पाद

कोशिका विज्ञान और अनुवांशिकी में जीन उत्पाद (gene product) ऐसा प्रोटीन या आर॰ऍन॰ए॰ होता है जो जीन व्यवहार द्वारा निर्मित हो। कोई जीन कितना सक्रीय है इसका अनुमान अक्सर उसके द्वारा उत्पन्न जीन उत्पाद की मात्रा के मापन से किया जाता है। असाधारण मात्रा में निर्मित जीन उत्पाद अक्सर रोग उत्पन्न करने वाली स्थितियों में देखा जाता है, मसलन किसी ओंकोजीन में असाधारण सक्रीयता से कर्करोग (कैंसर) आरम्भ हो सकता है।
गोविंद पुरुषोत्तम देशपांडे

गोविंद पुरुषोत्तम देशपांडे (१९३८- १६ अक्टूबर २०१३), जिन्हें जीपी देशपांडे, गोविंद देशपांडे, गोपु और जीपीडी के नाम से भी जाना जाता था, भारतीय राज्य महाराष्ट्र के एक मराठी नाटककार थे।
उनका जन्म नासिक में हुआ। उन्होंने नई दिल्ली स्थित जवाहरलाल नेहरू विश्वविद्यालय के "पूर्व एशियाई अध्ययन केन्द्र" (Center for East Asian Studies) में कई वर्षों तक शिक्षण का कार्य किया। सेवानिवृत्ति के बाद वो अपनी पत्नी कालिंदी, एक महिला आंदोलन कार्यकर्ता, के साथ पुणे चले गये।
प्रसिद्ध मराठी नाटककार, निबंधकार, समीक्षक और आधुनिक विचारक। चीनी अध्ययन के विशेषज्ञक, पूर्व एशियाई अध्ययन केंद्र, जवाहरलाल नेहरू विश्वविद्यालय के पूर्व अध्यक्ष। वर्तमान में पुणे में अपनी पत्नी सुप्रसिद् महिला आंदोलन कार्यकर्ता कालिंदी देशपांडे के साथ रहते हैं। 
जीपी देशपांडे के नाटको में समकालीन जीवन में प्रगतिशील मूल्यों के पतन पर चिंतन प्रमुख रहता है। जीपी देशपांडे अकादमिक लेखों के माध्यम से प्रगतिशील मूल्यों और रचनात्मकता पर प्रभावशाली उतेजक विचार विमर्श करते हैं।
माध्यमिक शिक्षा मंडल, मध्यप्रदेश

स्थापना

मध्यप्रदेश विधानमंडल, भारत गणराज्य के सोलहवें वर्ष में, मध्य प्रदेश में माध्यमिक शिक्षा और अन्य सहायक मामलों को विनियमित करने के लिए एक संगठन की स्थापना के लिए एक अधिनियम पारित किया। 1965 में मध्य प्रदेश माध्यमिक शिक्षा अधिनियम, 1965 के तहत यह स्वायत्त निकाय स्थापित किया गया।

शैक्षिक

एमपीबीएसई अपने से संबद्ध विद्यालयों के कक्षा 9 से 12 तक के छात्रों के लिए, पाठ्यक्रम निर्धारित करता है, और एक वर्षिक परीक्षा आयोजित करा उनका मुल्याकंन भी अपनी देख-रेख में करवाता है।
अनिवार्य हिन्दी और अंग्रेजी भाषाओं के अलावा भाषा विषय के रूप में संस्कृत, उर्दू, मराठी, बंगाली, तेलुगू, तमिल, पंजाबी, सिंधी, मलयालम, फारसी, अरबी, फ्रेंच, रूसी, कन्नड़ या उड़िया को चुना जा सकता है।

परीक्षा

यह तीन बोर्ड की परीक्षाएं आयोजित करता है: आठवीं कक्षा के लिए मध्य विद्यालय परीक्षा, दसवीं कक्षा के लिए हाई स्कूल प्रमाणपत्र परीक्षा और बारहवीं कक्षा के लिए उच्च माध्यमिक (स्कूल) प्रमाण पत्र (एचएससी) परीक्षा, जो स्कूल छोड़ने वाली परीक्षा है।
देवरानी जेठानी की कहानी

देवरानी जेठानी की कहानी हिन्दी का उपन्यास है। इसके रचयिता हिन्दी व देवनागरी के महान सेवक पंडित गौरीदत्त हैं। न केवल अपने प्रकाशन वर्ष (1870), बल्कि अपनी निर्मिति के लिहाज से भी पं॰ गौरीदत्त की कृति 'देवरानी-जेठानी की कहानी' को हिन्दी का पहला उपन्यास होने का श्रेय जाता है। किंचित लड़खड़ाहट के बावजूद हिन्दी उपन्यास-यात्रा का यह पहला कदम ही आश्वस्ति पैदा करता है।
अन्तर्वस्तु इतनी सामाजिक कि तत्कालीन पूरा समाज ही ध्वनित होता है, मसलन, बाल विवाह, विवाह में फिजूलखर्ची, स्त्रियों की आभूषणप्रियता, बंटवारा, वृद्धों, बहुओं की समस्या, शिक्षा, स्त्री-शिक्षा, - अपनी अनगढ़ ईमानदारी में उपन्यास कहीं भी चूकता नहीं। लोकस्वर संपृक्त भाषा इतनी जीवन्त है कि आज के साहित्यकारों को भी दिशा-निर्देशित करती है। दृष्टि का यह हाल है कि इस उपन्यास के माध्यम से हिन्दी पट्टी में नवजागरण की पहली आहट तक को सुना जा सकता है।
कृति का उद्देश्य बारम्बार मुखर होकर आता है किन्तु वैशिष्टक यह कि यह कहीं भी आरोपित नहीं लगता। डेढ़ सौ साल पूर्व संक्रमणकालीन भारत की संस्कृति को जानने के लिए 'देवरानी जेठानी की कहानी' (उपन्यास) से बेहतर कोई दूसरा साधन नहीं हो सकता।
लालकोट

लाल कोट यानी लाल रंग का किला, जो कि वर्तमान दिल्ली क्षेत्र का प्रथम निर्मित नगर था। इसकी स्थापना तोमर शासक राजा अनंग पाल ने 1060 में की थी। साक्ष्य बताते हैं कि तोमर वंश ने दक्षिण दिल्ली क्षेत्र में लगभग सूरज कुण्ड के पास शासन किया, जो 700AD से आरम्भ हुआ था। फिर चौहान राजा, पृथ्वी राज चौहान ने बारहवीं शती में शासन ले लिया और उस नगर एवं किले का नाम किला राय पिथौरा रखा।

इतिहास

दिल्ली का नाम राजा ढिल्लू के "दिल्हीका"(800 ई.पू.) के नाम से माना गया है, जो मध्यकाल का पहला बसाया हुआ शहर था, जो दक्षिण-पश्चिम सीमा के पास स्थित था। जो वर्तमान में महरौली के पास है। यह शहर मध्यकाल के सात शहरों में सबसे पहला था। इसे योगिनीपुरा के नाम से भी जाना जाता है, जो योगिनी (एक् प्राचीन देवी) के शासन काल में था।
लेकिन इसको महत्व तब मिला जब 12वीं शताब्दी में राजा अनंगपाल तोमर ने अपना तोमर राजवंश लालकोट से चलाया, जिसे बाद में अजमेर के चौहान राजा ने मुहम्मद गोरी से जीतकर इसका नाम किला राय पिथौरा रखा। 1192 में जब पृथ्वीराज चौहान मुहम्मद गोरी से तराएन का युद्ध में पराजित हो गये थे, तब गोरी ने अपने एक दास को यहं का शासन संभालने हेतु नियुक्त किया। वह दास कुतुबुद्दीन ऐबक था, जिसने 1206 से दिल्ली सल्तनत में दास वंश का आरम्भ किया। रोड़ जाति के लोगो के साथ अत्याचार हुआ बादली छिन ली गई जो रोड़ो का गढ था। राजा महलसी को मार दिया गया|
इन सुल्तानों में पहले सुल्तान कुतुबुद्दीन ऐबक जिसने शासन तंत्र चलाया इस दौरान उसने कुतुब मीनार बनवाना शुरू किया जिसे एक उस शासन काल का प्रतीक माना गया है। उसने प्राथमिकता से हिन्दू मन्दिरों एवं इमारतों पर कब्जा कर के या तोड़ कर उनपर मुस्लिम निर्माण किये। इसी में लालकोट में बनी ध्रुव स्तम्भ को कुतुब मीनार में परिवर्तन एवं कुव्वत उल इस्लाम मस्जिद्, आदि का निर्माण भी शामिल है।
बाद में उसके वंश के बाद्, खिलजी वंश के अलाउद्दीन खिलजीने यहाँ अलाई मीनार बनवानी आरम्भ की, जो कुतुब मीनार से दोगुनी ऊँची बननी प्रस्तावित थी, परन्तु किन्हीं कारणवश नहीं बन पायी। उसी ने सीरी का किला और हौज खास भी बनवाये।
सोडियम आयोडाइड

सोडियम आयोडाइड एक अकार्बनिक यौगिक है।
घीसादास

सन्त घासीदास के लिये संबन्धित लेख देखिये।
घीसादास भक्तिकाल के कवि एवं सन्त थे। वे संत कबीर के शिष्यों में से एक थे।
मासूम (1996 फ़िल्म)

संक्षेप

किशन यशोदा (रेणुका शहाणे) और विक्रम सिंह (सुरेश ओबेरॉय) का इकलौता बेटा है। विक्रम को गैंगस्टर बारुद (मोहन जोशी) ने मार डाला। आकाश नाम का नौजवान है, जो एक खोजी पत्रकार है। किसी भी कीमत पर वह चाहता है कि बारुद को गिरफ्तार किया जाए और सजा दी जाए। किशन का बारुद द्वारा अपहरण कर लिया जाता है और यहीं से किशन की बड़ी चतुराई की शुरुआत होती है। वह बारुद के जाल से बाहर निकलता है और अंत में देश को बचाता है और अपनी माँ को गौरवान्वित करता है।
स्थानिक अरक्तता

शरीर के किसी भाग के ऊतकों में रक्त आपूर्ति कमी होना और उसके कारण कोशिकाओं में आक्सीजन और ग्लूकोज की कमी हो जाना, स्थानिक अरक्तता ( Ischemia या Ischaemia) कहलाता है। ऊतकों को जीवित रहने के लिये आक्सीजन और ग्लूकोज बहुत आवश्यक हैं।
बोइंग एक्स-40

इतिहास

भविष्य के पुन: प्रयोज्य लॉन्च वाहन बोइंग एक्स-37 परियोजना के वायुगतिकी और नेविगेशन का परीक्षण करने के लिए मानवरहित बोइंग एक्स-40 का निर्माण शुरू किया गया था।
अगस्त 1998 में पहले ड्रॉप टेस्ट के बाद वाहन को नासा को स्थानांतरित कर दिया गया, जिसने इसे संशोधित किया। 4 अप्रैल और 19 मई, 2001 के बीच वाहन के सात मुक्त उड़ानों का सफलतापूर्वक संचालन किया गया। 2001 में इसने सफलतापूर्वक बोइंग एक्स-37 के फैट बॉडी, शॉर्ट-विंग डिजाइन की क्षमता का प्रदर्शन किया और प्रस्तावित मार्गदर्शन प्रणाली की जांच करके उसे मान्य किया।

परिक्षण

पहला एक्स-40 ड्रॉप टेस्ट 11 अगस्त 1998 को 06:59 पर हॉलीमन एएफबी, न्यू मैक्सिको में हुआ। यह एक संयुक्त वायुसेना/बोइंग प्रोजेक्ट था जिसे अंतरिक्ष कौशल वाहन कहा जाता था। इसे लगभग 9,200 फीट (2,800 मीटर) और 2.5 मील (4.0 किमी) की ऊंचाई पर रनवे 04 के अंत से छोड़ा गया था इसे ड्रॉप करने में यूएच-60 ब्लैक हॉक हेलीकाप्टर का उपयोग किया गया था। लेकिन बाद में यूएच-60 ब्लैक हॉक हेलीकाप्टर की जगह सीएच-47 चिनूक हेलीकाप्टर का उपयोग किया गया। अंतरिक्ष शटल के समान एक दृष्टिकोण में वाहन रनवे की सेंटरलाइन के बाएं ओर उतरा। इसके ड्रैग सूट सफलतापूर्वक तैनात हुआ और वाहन सेंटरलाइन के सात फीट के भीतर चला तथा रनवे के खत्म होने से 7,000 फीट (2,100 मीटर) पहले इसे सफलतापूर्वक रुक दिया गया।